b'\n_START_ARTICLE_\nKleopatra (Aleksanteri Suuren sisar)\n_START_PARAGRAPH_\nKleopatra (356 eaa. \xe2\x80\x93 308 eaa.) oli Makedonian kuninkaan Filippos II:n ja t\xc3\xa4m\xc3\xa4n vaimon Olympiaan tyt\xc3\xa4r. H\xc3\xa4n oli Aleksanteri Suuren sisar._NEWLINE_Kleopatra meni naimisiin enonsa Epeiroksen kuninkaan Aleksanteri I:n kanssa vuonna 336 eaa. Filippos II murhattiin Kleopatran ja Aleksanterin h\xc3\xa4iden yhteydess\xc3\xa4. Vuonna 330 eaa. Kleopatran aviomies sai surmansa, kun h\xc3\xa4n oli sotimassa Italiassa. Kun Kleopatran veli Aleksanteri Suuri kuoli 323 eaa. ilman selv\xc3\xa4\xc3\xa4 perillist\xc3\xa4, Kleopatrasta tuli pian haluttu aviopuoliso Aleksanterin seuraajien eli diadokkien joukossa. Kleopatran mahdollisilla lapsilla olisi hyv\xc3\xa4t mahdollisuudet p\xc3\xa4\xc3\xa4st\xc3\xa4 Makedonian hallitsijoiksi._NEWLINE_Leonnatos kosi Kleopatraa ensimm\xc3\xa4isen\xc3\xa4, ja h\xc3\xa4n v\xc3\xa4itti saaneensa Kleopatran suostumuksen. Leonnatos kuoli kuitenkin 322 eaa. Seuraavaksi yritti Kleopatraa saada vaimokseen Perdikkas. Perdikkaan vallan kasvaessa muut diadokit kuitenkin p\xc3\xa4\xc3\xa4ttiv\xc3\xa4t p\xc3\xa4\xc3\xa4st\xc3\xa4 eroon h\xc3\xa4nest\xc3\xa4. Perdikkas kuoli ensimm\xc3\xa4isen diadokkisodan aikana. Seuraavaksi Kassandros, Lysimakhos ja Antigonos yrittiv\xc3\xa4t kosia Kleopatraa, mutta kenenk\xc3\xa4\xc3\xa4n tarjoukseen h\xc3\xa4n ei suostunut. Kleopatra pakeni lopulta Sardikseen, jossa h\xc3\xa4n eli Antigonoksen k\xc3\xa4skyst\xc3\xa4 kotiarestissa._NEWLINE_Vuonna 317 eaa. Kleopatran ja Aleksanterin pojasta Neoptolemoksesta tuli Epeiroksen kuningas, mutta h\xc3\xa4net syrj\xc3\xa4ytettiin 313 eaa. Vuonna 308 eaa. Kleopatra yritti paeta Ptolemaios I:n luokse, mutta h\xc3\xa4net saatiin kiinni. Sen j\xc3\xa4lkeen Antigonos teloitutti h\xc3\xa4net.'